Rhodospirillum rubrum

Rhodospirillum rubrum bakterio Gram negatiboa da, Rhodospirillum genorokoa, espirilo itxura duena (bakterio kiribila da). 800-1000 nanometroen luzera du. Muturreko flageloak ditu (kokapen polarra) eta mugikorra da . Uretan bizi ohi da. 

Bakterio hau fotosintesi bakteriarra egiteko gai da, eta kolore purpura du (dituen karotenoideek emanda). Halere, fotosintesian ez du SH2 erabiltzen elektroien emaile bezala, H2 (hidrogeno molekularra) baizik. Horregatik, bakterio purpura ez-sufreduna da .

Metabolismo oso berezia du Rhodospirillum rubrum-ek, eta horretan datza haren berezitasuna: anaerobio fakultatiboa da, hots, oxigenoarekin zein oxigenorik gabe bizi daiteke. Giro aerobio batean arnasketa aerobioa egiten du eta kimiorganotrofo bezala jardun. Giro anaerobioan, hartzidura alkoholikoa burutzen du ebergia kimikoa (ATP) lortzeko. Bigarren kasu honetan fotosintesi bakteriarra ere egiten du, dituen bakterioklorofilei esker (gogoratu fotosintesi bakteriarra beti anaerobioa dela ). Modu autotrofo zein heterotrofoan hazi daiteke. 

Ingurugiroan oxigeno dagoenean R. rubrum-ek ez du fotosintesia egiten, arnasketa aerobioa baizik, eta ez ditu pigmentu fotosintetikoak (bakterioklorofilak, karotenoideak) sintetizatzen, bakterioak behar ez dituelako. Ondorioz, berezko kolore purpura galtzen du.

Beste berezitasun metabolikoa dauka bakterio honek: nitrogenoaren finkapena ere egiten du . Nitrogenoaren finkapen prozesua ikertzeko eta prozesu horretan nitrogenasa entzimak duen funtsezko zeregina hobeto ulertzeko ikerketa asko egin dira laborategian Rhodospirillum rubrumekin.

Erreferentziak

Kanpo estekak 

 Bakterio fototrofoak